The Residents

**The Residents** – avangardinės muzikos grupė. Groti pradėjo apie 1970, pirmąjį albumą išleido 1974 metais.

## Grupė

Per daugiau nei 30 metų istoriją, grupė nėra davusi nei vieno interviu. Grupės nariai, kurių greičiausiai yra 4, galbūt – 5, koncertuodavo tik užsidėję didžiules akies pavidalo kaukes. Rengiasi klasikinio stiliaus frakais, dėvi cilindrus, mūvi baltas pirštines. Toks įvaizdis formuojamas visose žinomose šios grupės nuotraukose. 1980 m. vieno nario kaukė buvo pavogta, todėl nuo to laiko jis pasirodo su kaukolės kauke. Nariai savęs neidentifikuoja jokiais vardais ar pseudonimais.

Interviu ir ryšiais su visuomene užsiima tik grupės menedžerių komanda, žinoma kaip **The Cryptic Corporation** (*Paslaptingoji korporacija*). Nepaisant įvairių spekuliacijų, grupės narių identitetas nėra išaiškintas. Dar nei vienas *įtariamas* naryste grupėje neprisipažino. Sklando įvairūs gandai – kad bent vienas narys yra moteris, taip pat, kad grupėje greičiausiai dalyvauja žinomų muzikantų, kurie negali pasirodyti ne anonimiškai dėl sutarčių su kitomis įrašų kompanijomis.

Patys grupės nariai, tiksliau – jų atstovai, teigia, kad jų tapatybė, lytis, tautybė ar net grupės sudėties pasikeitimai yra nereikšmingas dalykas. Vertinti The Residents reikia tik pagal muziką, o pašaliniai dalykai vertinimo neturėtų įtakoti – todėl jie ir slepiami.

## Muzika

The Residents muzikos stilių labai sunku apibūdinti. Panašu, kad nėra nieko, su kuo juos būtų galima palyginti. Iškraipyti, nesveiki balsai, netikėti garsai kombinuojami su į bliuzą panašiais skambesiais. Keisti tekstai, kartais pereinantys į visiškai nesuvokiamus kratinius (pvz., albume *Eskimo*). Kartais sukuriama isterijos ir visiško nesupratimo, kas vyksta, atmosfera.

## Projektai

1979 metais išėjęs *Eskimo* buvo netoli nominacijos Grammy apdovanojimams. 1980 pasirodžiusį *The Commercial Album* (*Komercinis Albumas*) sudarė 40 dainų, kiekviena – lygiai vienos minutės ilgio. Albumo išgarsinimui grupė užsakė 40 vienos minutės ilgio reklamų populiariausioje San Francisko Top-40 radijo stotyje, taip visas albumas – kiekviena daina – buvo grojama virš trijų dienų.

The Residents vieni iš pirmųjų pradėjo kurti vaizdo klipus. MTV veiklos pradžioje, kai klipų pasirinkimas nebuvo didelis, Resident'ų darbai buvo dažnas reginys per šią televiziją. Ankstyviausi jų videoklipai šiuo metu yra Niujorko Modernaus meno muziejaus kolekcijoje. 2001 visi jų sukurti videoklipai buvo išleisti viename DVD *Icky Flix*.


## Albumai
* 1974 *Meet the Residents*
* 1976 *The Third Reich and Roll*
* 1976 *Fingerprince*
* 1977 *Babyfingers*
* 1978 *Duck Stab/Buster & Glen*
* 1978 *Not Available*
* 1979 *The Residents Radio Special*
* 1979 *Eskimo*
* 1980 *The Commercial Album*
* 1981 *Mark of the Mole*
* 1982 *The Tunes of Two Cities*
* 1983 *Intermission: Extraneous Music from the Residents' Mole Show*
* 1983 *Title in Limbo* (kartu su Renaldo and the Loaf duetu)
* 1984 *Residue of the Residents*
* 1984 *George & James*
* 1984 *Whatever Happened to Vileness Fats?*
* 1984 *Assorted Secrets*
* 1985 *Census Taker*
* 1985 *The Big Bubble: Part Four of the Mole Trilogy*
* 1986 *Stars & Hank Forever: The American Composers Series*
* 1987 *The Thirteenth Anniversary Show*
* 1987 *The Mole Show Live in Holland*
* 1987 *For Elsie*
* 1988 *God in Three Persons*
* 1989 *The King & Eye*
* 1990 *Cube E: Live in Holland*
* 1991 *Freak Show Soundtrack*
* 1992 *Our Finest Flowers*
* 1994 *Gingerbread Man*
* 1995 *Hunters*
* 1996 *Have a Bad Day*
* 1998 *Wormwood: Curious Stories from the Bible*
* 2000 *Roadworms: The Berlin Sessions*
* 2001 *Icky Flix*
* 2002 *Demons Dance Alone*
* 2003 *WB: RMX*
* 2005 *Animal Lover*

## Nuorodos

* Oficialus The Residents blog’as
* A Guide to the Works of The Residents 
* Neoficialus fanklubas 
* The Moles present The Residents
*